KOMISSION KERTOMUS EUROOPAN PARLAMENTILLE JA NEUVOSTOLLE Euroopan maatalouden tukirahaston menoista Varojärjestelmä Nro 6-7/2012 /* COM/2012/0452 final */





1........... Johdanto. 2 2........... Maataloustukirahaston käyttötarkoitukseensa sidotut tulot 2 3........... Väliaikaisista rakenneuudistusmääristä peräisin olevat tulot (sokeriala) 3 4........... Kuvaus maataloustukirahaston vuoden 2012 talousarvion alustavasta toteutumisesta. 3 5........... Maataloustukirahaston käyttötarkoitukseensa sidottujen tulojen toteutuminen. 6 6........... Väliaikaisista rakenneuudistusmääristä peräisin olevien tulojen toteutumien (sokeriala) 7 7........... Sokerialan rakenneuudistusrahaston toteutuminen. 7 8........... Päätelmät 7 annex 1: || Provisional consumption of EAGF appropriations up to 31/05 2012 1. Johdanto Liitteessä 1 esitetään talousarvion tosiasiallisen toteutumisen taso 16. lokakuuta 2011 ja 31. toukokuuta 2012 välisenä aikana suhteessa indikaattorin osoittamaan menoprofiiliin. Toteutumisen taso on määritelty neuvoston asetuksen (EY) N:o 1290/2005[1] 20 artiklan säännösten perusteella. 2. Maataloustukirahaston käyttötarkoitukseensa sidotut tulot Yhteisen maatalouspolitiikan rahoituksesta annetun neuvoston asetuksen (EY) N:o 1290/2005 34 artiklan säännösten mukaan tulot, jotka saadaan sääntöjenmukaisuustarkastuksia koskevien päätösten mukaisesti tehdyistä rahoitusoikaisuista, sääntöjenvastaisuuksien perusteella ja maidon lisämaksuista, ovat maataloustukirahaston menojen rahoittamiseksi tarkoitettuja käyttötarkoitukseensa sidottuja tuloja. Kyseisten säännösten mukaan käyttötarkoitukseensa sidottuja tuloja voidaan käyttää jäsenvaltioille aiheutuneisiin maataloustukirahaston menoihin. Jos osa tuloista jää käyttämättä, kyseinen osuus siirretään automaattisesti seuraavaan varainhoitovuoteen.[2] Maataloustukirahaston vuoden 2012 talousarvio sisälsi sekä komission viimeisimmän arvion määrärahoista, jotka tarvittiin ennakoitujen markkinatoimenpiteiden ja suorien tukien rahoittamiseksi, sekä arviot käyttötarkoitukseensa sidotuista tuloista, joita ennakoitiin kerättävän kyseisen varainhoitovuoden kuluessa, kuten myös edelliseltä varainhoitovuodelta siirretyt käyttämättä jääneet käyttötarkoitukseensa sidotut tulot. Komissio otti maataloustukirahaston vuoden 2012 talousarviomäärärahojen määrää koskevassa ehdotuksessaan huomioon käyttötarkoitukseensa sidottujen tulojen ennakoidun kokonaismäärän ja pyysi vuonna 2012 määrärahoja, joiden määrä on laskettu vähentämällä arvioidut käyttötarkoitukseensa sidotut tulot maataloustukirahastolle arvioitujen menojen määrästä. Budjettivallan käyttäjä hyväksyi maataloustukirahaston uuden talousarvion ja otti huomioon käyttötarkoitukseensa sidottujen tulojen ennakoidun määrän. Vuoden 2012 talousarviota laadittaessa komissio arvioi käyttötarkoitukseensa sidottujen tulojen määrän olevan 1 010 miljoonaa euroa. :Tarkemmin voidaan todeta seuraavaa: – Käyttötarkoitukseensa sidotuista tuloista varainhoitovuoden 2012 kuluessa kertyväksi määräksi arvioitiin 805 miljoonaa euroa. Sääntöjenmukaisuustarkastuksia koskevien päätösten mukaisesti tehdyistä oikaisuista arvioitiin saatavan 600 miljoonaa euroa ja sääntöjenvastaisuuksien perusteella 150 miljoonaa euroa. Maidon lisämaksusta saataviksi tuloiksi arvioitiin 55 miljoonaa euroa. – Varainhoitovuodelta 2011 varainhoitovuodelle 2012 siirrettäväksi käyttötarkoitukseensa sidottujen tulojen määräksi arvioitiin 205 miljoonaa euroa. Vuoden 2012 talousarviossa komissio jakoi nämä 1 010 miljoonan euron käyttötarkoitukseensa sidotut tulot kahteen järjestelmään seuraavasti : – 310 miljoonaa euroa hedelmä- ja vihannesalan tuottajaorganisaatioiden toimintarahastoihin, ja – 700 miljoonaa euroa tilatukijärjestelmään. Budjettivallan käyttäjän näihin kahteen järjestelmään myöntämät määrärahat olivat lopulta 496 miljoonaa euroa ja 30 472 miljoonaa euroa komission ehdotuksen mukaisesti. Hyväksyttyjen määrärahojen ja edellä mainittujen käyttötarkoitukseensa sidottujen tulojen summa vastaa hedelmä- ja vihannesalan tuottajaorganisaatioiden toimintarahastoja varten arvioitujen 806 miljoonan euron ja tilatukijärjestelmää varten arvioitujen 31 172 miljoonan euron käytettävissä olevia kokonaismäärärahoja. Liitteessä 1, jossa esitetään vuoden 2012 talousarvion alustava toteutuminen 31. toukokuuta 2012 asti ulottuvalla jaksolla, näiden kahden alan hyväksytyt määrärahat on sisällytetty hedelmä- ja vihannesalan 788 miljoonan euron ja tuotannosta irrotettujen suorien tukien 37 189 miljoonan euron talousarviomäärärahoja koskeviin lukuihin ottamatta huomioon edellä mainittuja käyttötarkoitukseensa sidottuja tuloja. Kun näiden kahden alan käyttötarkoitukseensa sidotut tulot otetaan mukaan, vuoden 2012 talousarviossa ennakoidut kokonaismäärärahat nousevat 1 098 miljoonaan euroon hedelmä- ja vihannesalalla ja 37 889 miljoonaan euroon tuotannosta irrotettujen suorien tukien osalta. 3. Väliaikaisista rakenneuudistusmääristä peräisin olevat tulot (sokeriala) Sokerialan väliaikaisia rakenneuudistusmääriä kohdellaan käyttötarkoitukseensa sidottuina tuloina sokerin rakenneuudistustuen ja muiden sokerin rakenneuudistusrahaston tukien rahoittamiseksi. Markkinointivuosien 2006/2007, 2007/2008 ja 2008/2009 osalta kyseiset määrät, jotka liittyivät toimijoilla kussakin jäsenvaltiossa olevien sokerin, inuliinisiirapin ja isoglukoosin määrällisiin kiintiöihin, maksettiin rahastolle. Vuoden 2012 talousarviota laadittaessa arvioitiin, että varainhoitovuodelta 2011 varainhoitovuodelle 2012 siirrettävä määrä on 832,2 miljoonaa euroa. 4. Kuvaus maataloustukirahaston vuoden 2012 talousarvion alustavasta toteutumisesta Liitteessä 1 esitetään talousarvion alustavan toteutumisen taso 16. lokakuuta 2011 ja 31. toukokuuta 2012 välisenä aikana. Toteutumisen tasoa verrataan indikaattoriin perustuvaan menoprofiiliin, joka määriteltiin neuvoston asetuksen (EY) N:o 1290/2005 20 artiklan säännösten perusteella. Seuraavassa on lyhyt kuvaus tosiasiallisen ja odotetun toteutumistason välisistä merkittävimmistä eroista vuoden 2012 talousarvion eräiden momenttien osalta. 4.1. Markkinatoimenpiteet Maatalousmarkkinoiden interventioihin osoitettujen määrärahojen käyttö 31. toukokuuta 2012 oli indikaattorin osoittaman tason mukaan 211,5 miljoonaa euroa enemmän kuin hyväksytyt talousarviomäärärahat. Ero johtuu pääasiassa viinialasta sekä hedelmä- ja vihannesalasta. Samaan aikaan muilla aloilla esiintyi vähäistä alikäyttöä. 4.1.1. Hedelmät ja vihannekset (+127,6 miljoonaa euroa hyväksyttyihin määrärahoihin verrattuna) Hyväksyttyjen määrärahojen osalta toteutumistaso johtuu pääasiassa tuottajaorganisaatioiden toimintarahastoja koskevan järjestelmän menoista, jotka rahoitetaan sekä talousarvion hyväksytyistä määrärahoista että tämän järjestelmän vuoden 2012 talousarvion käyttötarkoitukseensa sidotuista tuloista (ks. lisätietoja edellä 2 kohdassa). Toteutumistaso johtuu siitä, että 31. toukokuuta 2012 asti ulottuvan jakson indikaattoria on sovellettu talousarvion hyväksyttyihin määrärahoihin, joihin eivät sisälly tämän alan käyttötarkoitukseensa sidotut tulot. Lisäksi jäsenvaltioiden maksuvauhti oli tarkasteltavana ajankohtana nopeampaa kuin tuottajaryhmittymien esihyväksyntää varten myönnettäville tuille vahvistetun indikaattorin taso. Tässä vaiheessa komissio ennakoi, että tästä järjestelmästä vuonna 2012 aiheutuvat menot ovat suuremmat kuin vuoden 2012 talousarvioon sisältyvät vastaavat määrärahat. Lukijalle tiedoksi, että komissio otti vuodesta 2010 alkaen käyttöön liitteessä 1 esitetyssä alustavaa täytäntöönpanoa koskevassa taulukossa alaviitteen *. Alaviite osoittaa sen, mikä olisi tilanne, jos indikaattoria olisi 31. toukokuuta 2012 sovellettu tämän alan rahoittamiseksi käytettävissä oleviin ennakoituihin kokonaismäärärahoihin. Kuten edellä kohdassa 2 mainitaan, tämän alan käytettävissä olevat ennakoidut kokonaismäärärahat koostuvat talousarvion 788 miljoonan euron hyväksytyistä määrärahoista ja tämän alan käyttötarkoitukseensa sidotuista tuloista, jotka ovat arviolta 310 miljoonaa euroa. Näin ollen jos indikaattoria olisi sovellettu tämän alan käytettävissä oleviin ennakoituihin 1 098 miljoonan euron kokonaismäärärahoihin, havaittu ylikäyttö olisi ollut pienempi eli 1,9 miljoonaa euroa. Kun otetaan huomioon oletus siitä, että käyttötarkoitukseensa sidottuja tuloja on saatavilla tuottajaorganisaatioiden toimintarahastojen tarpeiden kattamiseen, mutta että komissio ennakoi, että tuottajaryhmittymien esihyväksyntää varten myönnettävässä tuessa tulee vuoden 2012 talousarviossa olemaan ylikäyttöä, komissio katsoo, että tämän alan käytettävissä olevat kokonaismäärärahat eivät ehkä riitä kattamaan menoja, joita jäsenvaltioille ennakoidaan aiheutuvan vuonna 2012. 4.1.2. Viinialan tuotteet (+91,7 miljoonaa euroa) Tämänhetkinen ylikäyttö indikaattorin 31. tammikuuta 2012 osoittamaan tasoon verrattuna johtuu siitä, että jäsenvaltiot ovat maksaneet viinialan kansallisiin tukiohjelmiin tarkoitetut maksut aiempaa nopeammassa tahdissa. Tahti on kuitenkin viime kuukausina hiljentynyt verrattuna vuoden alkuun. On lisäksi huomattava, että kyseisten ohjelmien nopeampi täytäntöönpano ei aiheuta riskiä talousarviomäärärahojen ylittymisestä, sillä kyseiset tuet perustuvat kyseisten ohjelmien osalta annetussa lainsäädännössä vahvistettuihin rahoitusta koskeviin enimmäismääriin. 4.2. Suorat tuet Suoria tukia koskevien määrärahojen käyttö ylitti indikaattorin tason 790,1 miljoonalla eurolla 31. toukokuuta 2012. 4.2.1. Tuotannosta irrotetut suorat tuet (+754,2 miljoonaa euroa hyväksyttyihin määrärahoihin verrattuna) Hyväksyttyjen määrärahojen osalta tilatukijärjestelmän määrärahat on ylitetty. Se johtuu siitä, että indikaattoria sovellettiin 31. toukokuuta 2012 asti talousarvion hyväksyttyihin määrärahoihin, joihin eivät sisälly tämän alan käyttötarkoitukseensa sidotut tulot, sekä siitä, että komissio antoi jäsenvaltioille yleisvaltuutuksen maksaa suorien tukien ennakoita 16. lokakuuta 2011 alkaen. Lisäksi yhtenäisen pinta-alatuen järjestelmän täytäntöönpanorytmi oli nopeampaa verrattuna indikaattorin tasoon kun taas erillisen sokerituen sekä hedelmä- ja vihannestuen maksut toteutettiin indikaattorin tasolla. Jäsenvaltiot ovat tähän mennessä maksaneet kuitenkin noin 98 prosenttia talousarvion ennakoiduista tarpeista verrattuna vuonna 2011 vastaavana ajankohtana maksettuun vuotta 2010 koskevaan 97,2 prosenttiin. Lukijalle tiedoksi, että komissio otti vuodesta 2010 alkaen käyttöön liitteessä 1 esitetyssä alustavaa täytäntöönpanoa koskevassa taulukossa alaviitteen *. Alaviite osoittaa sen, mikä olisi tilanne, jos indikaattoria olisi 31. toukokuuta 2012 sovellettu tuotannosta irrotettujen suorien tukien rahoittamiseksi käytettävissä oleviin ennakoituihin kokonaismäärärahoihin. Kuten edellä kohdassa 2 mainitaan, tuotannosta irrotettujen suorien tukien käytettävissä olevat ennakoidut kokonaismäärärahat koostuvat talousarvion 37 189 miljoonan euron hyväksytyistä määrärahoista ja tuotannosta irrotettujen suorien tukien käyttötarkoitukseensa sidotuista tuloista, jotka ovat arviolta 700 miljoonaa euroa. Näin ollen jos indikaattoria olisi sovellettu 37 889 miljoonan euron kokonaismäärärahoihin, joiden odotetaan olevan käytettävissä tuotannosta irrotettuihin suoriin tukiin, havaittu ylikäyttö olisi ollut pienempi eli 70 miljoonaa euroa. Komissio seuraa tässä vaiheessa tiiviisti tuotannosta irrotettujen suorien tukien toteutumistilannetta. 4.2.2. Muut suorat tuet (+36,4 miljoonaa euroa) Koska komissio antoi jäsenvaltioille yleisvaltuutuksen maksaa suorien tukien ennakoita 16. lokakuuta 2011 alkaen, tukien maksuvauhti oli 31. toukokuuta 2012 indikaattorin osoittamaa tasoa nopeampi joidenkin järjestelmien osalta. Näihin järjestelmiin kuuluivat emolehmäpalkkio sekä riisin, puuvillan ja pähkinöiden pinta-alatuet. Samalla tavoin kuin tuotannosta irrotettujen suorien tukienkin kohdalla komissio seuraa tässä vaiheessa tiiviisti muiden suorien tukien toteutumistilannetta. 4.3. Maatalousmenojen tarkastaminen 4.3.1. Edeltävien varainhoitovuosien tilien tarkastaminen ja hyväksyminen (+ 78 miljoonaa euroa) Jäsenvaltiot ilmoittivat tehneensä 31. toukokuuta 2012 asti ulottuvalla jaksolla tilien tarkastamis- ja hyväksymismenettelyssä oikaisuja –0,6 miljoonaa euroa. Tämänhetkinen toteutumistaso johtuu näiden oikaisujen vertaamisesta vastaavan indikaattorin tasoon 31. toukokuuta 2012. Olisi korostettava, että komissio oli vuotta 2012 koskevassa oikaisukirjelmässään ehdottanut –69 miljoonan euron oikaisuja. Budjettivallan käyttäjän hyväksymässä vuoden 2012 talousarviossa määräksi vahvistettiin –200 miljoonaa euroa. Olisi kuitenkin huomattava, että tässä vaiheessa kaikki tämän varainhoitovuoden aikana odotettavissa olevat tilien tarkastamista ja hyväksymistä koskevat päätökset on toimitettu rahastokomitealle ja ne ovat tällä hetkellä edelleen komission hyväksyntämenettelyssä. Komission on itse asiassa kyseisten päätösten vuoksi korvattava eli tehtävä positiivisia oikaisuja jäsenvaltioiden hyväksi. Oikaisujen nettomäärä on noin 33 miljoonaa euroa. Lisäksi komission vuonna 2012 antamien sääntöjenmukaisuustarkastuksia koskevien päätösten mukaisesti on jäsenvaltioiden hyväksi tehtävä positiivisia oikaisuja noin 34,4 miljoonan euron edestä. Sen vuoksi komission on löydettävä noin 67,5 miljoonaa euroa positiivisia talousarviomäärärahoja, joita ei tarvita maataloustukirahaston muissa budjettikohdissa. Lisäksi komission olisi katettava –200 miljoonan euron suuruiset talousarvioneuvotteluista johtuvat negatiiviset menot. Sen vuoksi komission on päättääkseen tämän budjettikohdan vuonna 2012 löydettävä noin 267,5 miljoonaa euroa positiivisia talousarviomäärärahoja. Näiden positiivisten korjausten lopulliseen määrään vaikuttavat odotetut negatiiviset korjaukset, jotka johtuvat siitä, että jäsenvaltiot eivät ole noudattaneet tukimaksumääräaikoja, ja jotka esitetään rahastokomitealle vuoden 2012 lokakuun ensimmäisellä puoliskolla. 4.4. Muut menot 4.4.1. Elintarvikkeiden ja rehujen turvallisuus, eläinten terveys, eläinten hyvinvointi ja kasvien terveys (-63,5 miljoonaa euroa) Tästä momentista rahoitettaviin järjestelmiin liittyy komission maksamia suoria tukia. Parantuneen eläinten terveystilanteen ja lainsäädäntöön tehtyjen muutosten (vaaditaan vähemmän TSE-testejä) myötä eläintautien hävittämistä ja seurantaa koskevien ohjelmien odotetut tarpeet ovat pienemmät kuin vuoden 2012 talousarviota valmisteltaessa arvioitiin. Tässä vaiheessa tämän momentin määrärahoissa arvioidaan esiintyvän alikäyttöä. 5. Maataloustukirahaston käyttötarkoitukseensa sidottujen tulojen toteutuminen Liitteessä 1 oleva taulukko osoittaa, että 31. toukokuuta 2012 oli kerätty 570 miljoonaa euroa käyttötarkoitukseensa sidottuja tuloja seuraavasti: – sääntöjenmukaisuustarkastuksia koskevien päätösten perusteella tehdyistä oikaisuista saadut tulot olivat 423 miljoonaa euroa, ja lisää tuloja ennakoidaan saatavan varainhoitovuoden loppuun mennessä, – sääntöjenvastaisuuksien perusteella saadut tulot olivat noin 90,4 miljoonaa euroa, ja lisämääriä ennakoidaan saatavan niin ikään varainhoitovuoden loppuun mennessä, ja – tässä vaiheessa suurin osa maidon lisämaksusta saatavista tuloista on kerätty, ja ne ovat 56,6 miljoonaa euroa. Vuodelta 2011 vuodelle 2012 siirretty määrä oli lopulta 441,5 miljoonaa euroa, mikä on huomattavasti yli alun perin arvioidun määrän, joka oli 205 miljoonaa euroa. Maataloustukirahaston menoihin 31. toukokuuta 2012 käytettävissä oleva käyttötarkoitukseensa sidottujen tulojen määrä on siis 1 011,6 miljoonaa euroa. Tässä vaiheessa vielä keräämättä oleva käyttötarkoitukseensa sidottujen tulojen määrä on noin 235 miljoonaa euroa (käyttötarkoitukseensa sidottujen tulojen arvioitu määrä vuoden 2012 talousarviossa on 805 milj. euroa, josta 570 milj. euroa on jo kerätty). 6. Väliaikaisista rakenneuudistusmääristä peräisin olevien tulojen toteutumien (sokeriala) Jäsenvaltioilta ei ole lainsäädännön mukaisesti kerätty marraskuun 2009 jälkeen uusia väliaikaisia rakenneuudistusmääriä. Sokerialan rakenneuudistusrahastosta käytettävissä olevien käyttötarkoitukseensa sidottujen tulojen kokonaismäärä on näin ollen yhtä suuri kuin vuoden 2011 talousarviosta siirretty määrä, joka on 856,8 miljoonaa euroa (enemmän kuin vuoden 2012 talousarviossa esitetty 832,2 miljoonaa euroa, mikä johtuu vuoden 2011 lopussa suoritetuista ennakoitua pienemmistä maksuista). Vuoden 2013 talousarvioesityksessä komissio on jo tehnyt selväksi, että se odottaa sokerialan rakenneuudistusrahastosta käytettävissä olevien käyttötarkoitukseensa sidottujen käyttämättä jääneiden tulojen olevan käytettävissä, kun rakenneuudistusrahasto lakkautetaan 30. syyskuuta 2012. 7. Sokerialan rakenneuudistusrahaston toteutuminen Jäsenvaltiot olivat toukokuun 2012 lopussa suorittaneet 69,1 miljoonaa euroa rakenneuudistustukia, monipuolistamistukia ja sokerinpuhdistustukia varten. 8. Päätelmät Maataloustukirahaston vuoden 2012 talousarviomäärärahojen alustava täytäntöönpano 31. toukokuuta 2012 asti ulottuvalla jaksolla osoittaa, että jäsenvaltioille maksetut kuukausikorvaukset ylittivät indikaattoriin perustuvan talousarvion toteuttamista koskevan menoprofiilin 1 024,9 miljoonalla eurolla. Tämä johtui pääasiassa siitä, että komissio antoi yleisvaltuutuksen maksaa suorien tukien ennakoita 16. lokakuuta 2011 alkaen. Tämä johti siihen, että kyseisten tukien maksuvauhti oli aiempaa nopeampaa. Käyttötarkoitukseensa sidottuja tuloja on käytettävissä 1 011,6 miljoonaa euroa, ja vuonna 2012 niitä arvioidaan kerättävän vielä 235 miljoonaa euroa. Tässä vaiheessa komissio arvioi, että sekä käytettävissä oleva että vuoden kuluessa vielä käytettäväksi tuleva käyttötarkoitukseensa sidottujen tulojen määrä on riittävä hedelmä- ja vihannesalan ja tuotannosta irrotettujen suorien tukien rahoittamiseksi, kuten vuoden 2012 talousarviota laadittaessa alun perin ennakoitiin. Tämän kertomuksen laatimisen aikaan komissio seuraa tiiviisti vuoden 2012 talousarvion toteutumista, jotta voidaan arvioida, onko joissakin talousarvion osissa odotettavissa alikäyttöä, jonka ansiosta voidaan rahoittaa sekä tilien tarkastamisen ja hyväksymisen että sääntöjenmukaisuustarkastusten perusteella tehtävät positiiviset oikaisut sekä edellä esitetyt negatiiviset menot luvussa 05 07. [1] EUVL L 209, 11.8.2005, s. 1. [2] Siirretyt käyttötarkoitukseensa sidotut tulot on käytettävä ensin eli ennen budjettivallan käyttäjän hyväksymiä määrärahoja tai vuoden kuluessa kertyneitä käyttötarkoitukseensa sidottuja tuloja (varainhoitoasetuksen 10 artikla).